Norsk fiskebåt tatt for ulovlig Island-fiske
Den Ålesund-registrerte langlinebåten ble tatt på fersken mens den drev fiske i en fiskeforbudssone sørvest for Island mandag morgen, ifølge kystvakten på Island. Nå risikerer den norske skipperen og rederiet bøter etter det som ifølge kystvakten trolig er en tabbe.Det var et helikopter fra den islandske kystvakten som rykket ut til den norske fiskebåten, som mandag kveld var på vei mot Vestmannaøyene for egen maskin. - Skipperen fikk beskjed om å dra inn linen, og gå mot land. Han har hele tiden vært svært samarbeidsvillig, sier Benediktsson. Islandske fiskefartøy har med jevne mellomrom blitt tatt i arrest av norsk kystvakt for tyvfiske de siste årene. Det er imidlertid sjelden at norske fartøy blir oppbrakt. Den norske langlinebåten var i kveld toppsak på flere islandske nyhetsmedier - blant annet på den riksdekkende TV-kanalen RUV. Den norske fiskebåten er ventet å nå land ved midnattstider mandag. Der blir båten overlatt til politiet. - Det er opp til politiet å avgjøre hva slags reaksjon den vil få. Men det blir vanligvis reagert med bot, sier Benediktsson til VG Nett.
Da det norske fiskefartøyet kastet linen midt i naturreservatet, slo den islandske kystvakten til.